tartuNLP/wikipedia-smugri-20251201 huggingface dataset:
KDM Peter Tordenskiold (F356)

KDM Peter Tordenskiold (runkonumero F356) oli Tanskan laivaston Niels Juel -luokan korvetti.
Valmistus.
Alus tilattiin Aalborg Yard Limitediltä, missä köli laskettiin 5. joulukuuta 1979. Se laskettiin vesille 30. huhtikuuta 1980 ja valmistui 30. maaliskuuta 1981.
Palvelus.
Alus teki laivastovierailun Gibraltarille huhtikuussa ja Portugaliin toukokuussa 1989 sekä lokakuussa 1990 Trondheimiin Tordenskioldin syntymän 300-vuotis juhlallisuuksiin. Se kuului Naton pysyvään Atlantille sijoitettuun laivasto-osastoon syyskuusta lokakuuhun 1993 ja huhtikuusta heinäkuuhun 1994, joiden aikana alus osallistui Jugoslavian vastaisen saarron valvontaan.
Alus oli UNIFILin laivasto-osastossa Libanonin rannikolla huhtikuusta heinäkuuhun 2008. Sillä aloitettiin palveluksesta poisto valmistelut 18. elokuuta 2009.
Néa Ionía (Magnesia)

Néa Ionía () on Kreikan kaupunki sekä samanniminen Vóloksen kunnan kunnallisyksikkö (Δημοτική Ενότητα Νέας Ιωνίας, "Dimotikí Enótita Néas Ionías") ja entinen itsenäinen kunta. Se sijaitsee Magnesian alueyksikössä Thessalian alueella. Koko kunnallisyksikön väkiluku on 33 815 ja varsinaisen Néa Ionían kaupungin väkiluku 32 661 (vuonna 2011).
Néa Ionía sijaitsee vain noin kilometrin Vóloksen keskustasta luoteeseen ja se on käytännössä Vóloksen esikaupunki. Kaupungin nimi tarkoittaa "Uutta Jooniaa". Nimi viittaa nykyisin Turkille kuuluvaan alueeseen, josta muutti Kreikkaan paljon etnistä kreikkalaista väestöä 1920-luvulla osana Kreikan ja Turkin väestönvaihtoa.
Néa Ionía oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Vóloksen kuntaan yhdessä Agrián, Aisonían, Artémidan, Iolkóksen, Makrinítsan, Néa Anchíaloksen ja Portarián kanssa, jolloin se muuttui yhdeksi Vóloksen kunnan kunnallisyksiköistä.
Kunnallisyksikön osat.
Néa Ionían kunnallisyksikkö muodostuu seuraavista kylä- ja kaupunkiyhdyskunnista ja asutuksista:
Néa Mákri

Néa Mákri () on Kreikan kaupunki sekä samanniminen Marathónaksen kunnan kunnallisyksikkö (Δημοτική Ενότητα Νέας Μάκρης, "Dimotikí Enótita Néas Mákris") ja entinen itsenäinen kunta. Se sijaitsee Itä-Attikan alueyksikössä Attikan alueella. Koko kunnallisyksikön väkiluku on 16 670 ja varsinaisen Néa Mákrin kaupungin väkiluku 15 554 (vuonna 2011).
Néa Mákri sijaitsee Attikan itärannikolla Petaliónlahden rannalla. Kaupungin nimi, ”Uusi Mákri”, viittaa Vähän-Aasian nykyisin Turkille kuuluvaan Mákrin eli Makren alueeseen, josta muutti alueelle paljon etnistä kreikkalaista väestöä 1920-luvulla osana Kreikan ja Turkin väestönvaihtoa. Néa Mákrin kaupunginosia ovat muun muassa Ágios Andréas, Agía Marína, Anatolí, Erythrós, Livísi, Máti, Váltos ja Zoumpéri.
Néa Mákri oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Marathónaksen kuntaan yhdessä Grammatikón ja Varnávaksen kanssa, jolloin se muuttui uuden kunnan kunnallisyksiköksi.
Kaupunki ja erityisesti Mátin kaupunginosa kärsivät suuria tuhoja vuoden 2018 maastopaloissa.
Kunnallisyksikön osat.
Néa Mákrin kunnallisyksikkö muodostuu seuraavista kylistä, kaupungeista tai muista asutuksista:
Om Yun-chol

Om Yun-chol (s. 18. marraskuuta 1991 Pohjois-Hamgyŏng) on pohjoiskorealainen painonnostaja ja olympiavoittaja. Hän kilpailee 56-kiloisissa. Om voitti olympiakultaa Lontoon kesäolympialaisista 2012 omassa sarjassaan nostettuaan yhteistuloksen 293 kilogrammaa. Rio de Janeirossa 2016 hän saavutti samassa sarjassa olympiahopeaa. Om on myös kaksinkertainen maailmanmestari vuosilta 2013 ja 2014.
Aasian kisoista Om on saavuttanut yhden kultamitalin vuodelta 2014 Incheonista ja Aasian-mestaruuskilpailuista niin ikään yhden kullan vuodelta 2013 Astanasta. Hän on osallistunut urallaan kaksiin kesäolympialaisiin.
Om on 152 senttimetriä pitkä ja painaa 56 kilogrammaa.
Níkaia (Attika)

Níkaia () on Kreikan kaupunki sekä samanniminen Níkaia-Ágios Ioánnis Réntin kunnan kunnallisyksikkö (Δημοτική Ενότητα Νίκαιας, "Dimotikí Enótita Níkaias") ja entinen itsenäinen kunta. Se sijaitsee Pireuksen alueyksikössä Attikan alueella ja kuuluu Ateenan metropolialueeseen. Kaupungin ja kunnallisyksikön väkiluku on 89 380 (vuonna 2011). Níkaia on Níkaia-Ágios Ioánnis Réntin kunnan kuntakeskus.
Níkaia on väkiluvultaan Kreikan 11. suurin kaupunki. Se sijaitsee noin kahdeksan kilometriä Ateenan keskustasta länteen ja se on Pireuksen ja samalla Ateenan esikaupunki. Kaupungin aikaisempi nimi oli "Néa Kokkiniá" (Νέα Κοκκινιά). Nimi muutettiin Níkaiaksi vuonna 1940. Nimi viittaa Vähän-Aasian Nikaiaan, josta muutti Kreikkaan 1920-luvulla paljon kreikkalaista väestöä osana Kreikan ja Turkin väestönvaihtoa. Kaupungissa sijaitsee Níkaian metroasema.
Níkaia oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Níkaia-Ágios Ioánnis Réntin kunnaksi yhdessä Ágios Ioánnis Réntin kanssa.
Yannick Bisson

Yannick D. Bisson (s. 16. toukokuuta 1969 Montréal Kanada) on kanadalainen näyttelijä. Hän on näytellyt muun muassa sarjassa "Murdochin murhamysteerit".
Bisson on näytellyt 13-vuotiaasta asti. Hänen ensimmäisiä merkittäviä roolejaan olivat roolit elokuvissa "Keltanokat" (Rookies, 1990), "Nothing Too Good for a Cowboy" "(1998)" ja "Sue Thomas, FBI" "(2002)". Vuonna 2008 Bisson sai pääroolin ylikonstaapeli William Murdochina CBC:n tuottamassa dekkarisarjassa "Murdochin murhamysteerit". Suomessa sarjaa alettiin näyttää Yle TV1:sellä vuonna 2014.
Bisson on naimisissa ja hänellä on kolme tytärtä, Brianna, Dominique ja Mikaela. Tyttäristä kaksi, Brianna ja Dominique ovat esittäneet pientä roolia "Murdochin murhamysteereissä".
Pohjois-Kaukasian levottomuudet

Pohjois-Kaukasian levottomuudet olivat sarja väkivaltaisia levottomuuksia Venäjän hallinnon ja islamistien sekä muiden kapinallisten välillä Pohjois-Kaukasiassa. Islamistit julistivat alueelle oman valtion, Kaukasian emiraatin.
Levottomuudet olivat jatkoa toisen Tšetšenian sodan aikaisille kahakoille. Niiden painopiste on tosin siirtynyt Tšetšeniasta Dagestaniin. Alueen paikallisilla sotaherroilla oli paljon valtaa, ja alueen lukuisten etnisten ryhmien väliset jännitykset ja Venäjä-vastaisuus syventivät konfliktia. Kaukasialaiset kapinalliset olivat tehneet useita terrori-iskuja eripuolilla Venäjää.
Levottomuuksissa kuolleiden määrää on vaikea arvioida, mutta yksinään vuonna 2010 kuolleita arvioitiin olevan 1 710.
Lähteet.
Kyrre Haugen Sydness

Kyrre Haugen Sydness (s. 15. joulukuuta 1972 Bergen) on norjalainen näyttelijä. Hänen yksi ensimmäisistä merkittävistä rooleistaan oli vuonna 2008 elokuvassa "Max Manus" ja hän on myöhemmin esiintynyt muun muassa Jo Nesbøn kirjaan perustuvassa elokuvassa "Headhunters" (2011). 
Sydness näytteli 2000-luvulla useassa Unni Lindellin rikoskomisario Cato Isaksenista kertovien kirjojen televisioversioissa sivuhahmoa nimeltä Roger Høibakk. Vuonna 2011 hän näytteli norjalaista satuhahmoa Kapteeni Sapelihammasta televisiosarjassa "Kapteeni Sapelihammas - merten kuningas" ("Kaptein Sabeltann - Kongen på havet"). Hän on esittänyt hahmoa myös vuoden 2014 elokuvassa "Kaptein Sabeltann og skatten i Lama Rama" ja Kristiansandin eläintarhan esityksissä. 
Sydness esitti suursijoittaja Thomas Aunea draamakomedia-televisiosarja Lilyhammerin ensimmäisellä ja toisella tuotantokaudella. Vuodesta 2014 vuoteen 2016 Sydness esitti pääroolia, komisario Viggo Lustia draamasarjassa "Kuudes aisti".
Suomen euroviisukarsinta 1991

Suomen euroviisukarsinta 1991 oli kilpailu, jossa valittiin Suomen edustaja vuoden 1991 Eurovision laulukilpailuun. Kilpailu pidettiin kolmen edellisen vuoden tavoin avoimen sävellyskilpailun ja kutsukilpailun yhdistelmänä. Avoimeen sävellyskilpailuun saatiin 414 kappaletta, minkä lisäksi Yleisradio kutsui suomalaissäveltäjiä kilpailuun ja Musiikkikustantajat ry:ltä oli myös pyydetty kappaleita. Saaduista ehdotuksista kymmenen parasta valittiin karsinnan finaaliin. Kyseessä oli viimeinen järjestämä euroviisukarsinta ennen sen sulauttamista Taideohjelmien linjaan.
Vuonna 1991 tuli kuluneeksi 30 vuotta siitä, kun Suomi osallistui euroviisuihin ensimmäistä kertaa ja mahdollisesti tästä syystä karsintafinaali pidettiin suurempana kuin koskaan aiemmin. Finaali pidettiin lauantaina 2. maaliskuuta 8000 katsojaa vetäneessä Typhoon-hallissa Turussa ja televisioitiin suorana YLE TV1:ssä kello 19.10–20.30. Pelkkä euroviisukarsinnan finaali ei kuitenkaan riittänyt niin suuren yleisön täyttämistä, joten karsintafinaalin jälkeen paikalla oli määrä pitää Jerry Lee Lewisin konsertti. Finaali-iltana suorassa lähetyksessä jouduttiin kuitenkin ilmoittamaan, että Lewis oli joutunut perumaan konsertin sairautensa vuoksi. Voittajan valitsi asiantuntijaraati. Finaalia seurasi televisiosta 1 464 000 katsojaa.
Luca Matteotti

Luca Matteotti (s. 14. lokakuuta 1989 Aosta) on italialainen lumilautailija. Matteotti kilpailee lumilautakrossissa. Seuratasolla hän edustaa CS Esercitoa.
Matteotti voitti MM-kultaa vuoden 2015 MM-kisoissa Itävallan Kreischbergissä. Vuoden 2014 talviolympialaisissa Sotšissa Matteotti oli kuudes. Maailmancupissa Matteotti kilpaili ensimmäistä kertaa vuonna 2008 ja on voittanut yhden osakilpailun, vuonna 2010 Lech am Arlbergissa.
Matteotti on 175 senttimetriä pitkä ja painaa 59 kilogrammaa.
Vakoojien silta

Vakoojien silta () on vuonna 2015 ensi-iltansa saanut Steven Spielbergin ohjaama ja tuottama historiallinen jännityselokuva.
Elokuva kertoo kylmän sodan vuoden 1960 U-2-välikohtauksesta Yhdysvaltojen ja Neuvostoliiton välillä. Sen nimi viittaa Itä-Saksan ja Länsi-Berliinin rajalla sijainneeseen Glienicken siltaan, jossa kylmän sodan aikana suoritettiin kiinni jääneiden vakoojien vaihtoja.
Elokuvan miespääosaa näyttelee Tom Hanks. Elokuva tunnettiin aiemmin työnimellä "St. James Place".
Elokuva oli ehdolla kuudessa kategoriassa vuoden 2016 Oscar-gaalassa: paras elokuva, miessivuosa (Mark Rylance), alkuperäinen käsikirjoitus (Matt Charman ja Coenin veljekset), musiikki (Thomas Newman), äänitys ja lavastus. Rylance voitti Oscarin parhaasta miessivuosasta.
Rolf Thesleff

Rolf Thesleff (28. toukokuuta 1878 Kuopio – 16. elokuuta 1938 Kööpenhamina) oli suomalainen filosofian tohtori ja diplomaatti.
Henkilöhistoria.
Thesleffin vanhemmat olivat ylijohtaja Alexander August Thesleff ja Emilia Mathilda Sanmark. Hän pääsi ylioppilaaksi 1897 Helsingin suomalaisesta normaalilyseosta ja opiskeli Helsingin yliopistossa, valmistuen filosofian kandidaatiksi 1902, maisteriksi 1904 ja lisensiaatiksi 1907, jolloin hän myös väitteli filosofian tohtoriksi. Thesleff oli luotonvälitystoimiston osakkaana ja omistajana Helsingissä 1907–1912, Helsingin yliopiston agraaripolitiikan ylimääräisenä opettajana 1912–1919 sekä Suomen senaatin kulkulaitostoimituskunnan esittelijäsihteerinä 1918–1919. Hän siirtyi sitten ulkoasiainhallinnon palvelukseen ja oli lähettiläänä Oslossa 1919–1925 ja 1930–1933, Roomassa 1925–1930 sekä viimeksi Kööpenhaminassa 1934–1938.
Thesleff oli aatelissäädyssä edustaja valtiopäivillä 1905–1906.
Thesleff oli naimisissa vuodesta 1903 filosofian maisteri, kirjailija Greta von Frenckellin kanssa. He omistivat Ruoveden Muroleen kylästä Tokosen tilan.
Taidemaalari Ellen Thesleff oli Rolf Thesleffin sisar.
Boom Clap

Boom Clap on brittiläisen laulaja-lauluntekijä Charli XCX:n ensimmäinen single elokuvan Tähtiin kirjoitettu virhe soundtrack-albumilta sekä XCX:n toiselta, Sucker-studioalbumilta.
Kappale sijoittui Britannian singlelistan kuudennelle sekä Yhdysvaltain Billboard Hot 100 -listan kahdeksannelle sijalle ja saavutti Mainstream Top 40-listan kärjen. Kappale pääsi kymmenen parhaan joukkoon myös Australiassa, Kanadassa, Uudessa-Seelannissa, Irlannissa ja Italiassa. Kappale on saatavilla ladattavana sisältönä pelissä Just Dance 2015.
Sakari Laitinen

Eero Matti Sakari Laitinen (31. joulukuuta 1937 Pyhäselkä – 21. marraskuuta 2015 Helsinki) oli suomalainen arkkitehti ja kuvataiteilija.
Laitinen kirjoitti ylioppilaaksi Helsingin lyseosta 1956 ja valmistui arkkitehdiksi Teknillisestä korkeakoulusta 1967. Opiskeluaikanaan hän toimi "Teekkari"-lehden graafisena suunnittelijana ja työskenteli muun muassa Alvar Aallon arkkitehtitoimistossa, jossa hän osallistui Helsingin keskustasuunnitelman laatimiseen. Vuosina 1966–1973 Laitinen työskenteli Espoon kaupungin asemakaavaosaston arkkitehtina ja sai suunnitella Iivisniemen lähiön asemakaavan sekä alustavan suunnitelman Kivenlahden aluekeskukselle. Hän oli välillä virkavapaalla toimiessaan vuosina 1970–1972 luennoitsijana Haile Selassie I -yliopistossa Addis Abebassa Etiopiassa. Laitisella oli 1973–1975 yhteinen arkkitehtitoimisto Alber Filosofin ja 1975–1985 Paavo Mänttärin kanssa sekä vuodesta 1982 oma arkkitehtitoimisto. Sivutoimisesti hän oli 1967–1968 "Arkkitehti"-lehden toimittaja ja 1967–1976 Teknillisen korkeakoulun assistentti.
Laitisen tunnettuihin töihin kuuluu Karjaalle vuonna 1976 rakennettu Karjaan-Pohjan säästöpankin rakennus, jonka hän suunnitteli yhdessä Alber Filosofin kanssa. Yhdessä Mänttärin kanssa hän suunnitteli 1977 valmistuneen Karjalohjan uuden kirkon. Laitinen teki Helsinkiin 1970–1990-luvuilla useita aluesuunnitelmia, kuten Malminkartanon kaupunginosan aloituskorttelin, Korkeasaaren yleissuunnitelman, Oulunkylän asemakeskuksen, Malmin asemaseudun ja Herttoniemenrannan kaupunginosan. Lisäksi hän suunnitteli eri paikkakunnille useita terveysasemia, päiväkoteja ja asuintaloja.
Arkkitehdin työnsä ohella Laitinen oli kiinnostunut näyttelyiden suunnittelusta ja hän suunnitteli Mänttärin kanssa muun muassa maailmaa vuosina 1975–1979 kiertäneen Helsinki-näyttelyn. Vanhoilla päivillään Laitinen omistautui kuvataiteille. Laitisen pääosin abstrakteja maalauksia, kollaaseja ja muita töitä oli esillä näyttelysarjassa "Preoccupations I–III" Saksan Berliinissä, Münchenissä ja Wolfsburgissa vuosina 2013–2014.
Marras (romaani)

Marras on Sami Lopakan esikoisromaani, joka ilmestyi tammikuussa 2014. Sen kustansi Like. Romaani on julkaistu sidottuna, nidottuna ja sähköisenä laitoksena.
Romaani kertoo pohjoissuomalaisen rockyhtyeen Euroopan-kiertueesta. Tarinan päähenkilö ja kertojaminä on koti-ikävää ja lähestyvää juoppohulluutta vastaan kamppaileva yhtyeen kitaristi Hautamaa, ja muita henkilöitä ovat muun muassa yhtyetoverit Raunio, Korpisuo, Suopunki ja Maaninen. Romaani on lähtökohtaisesti fiktiivinen, mutta kirjailijan, joka on tullut tunnetuksi vuosina 1989–2005 toimineen muhoslaisen Sentenced-yhtyeen rytmikitaristina ja sanoittajana, mukaan tarinasta totta on ”kaikki ja ei mikään” ja ”enemmän kuin kukaan terve ihminen haluaisi myöntää”. Kiertue-elämän ilojen ja surujen, ystävyyden, ahdistuksen ja alkoholin lisäksi yksi kirjan teemoista on konserttipaikkakunnat ja niiden synkkä historia.
Arvosteluissa "Marrasta" on kiitetty muun muassa ”rujon iskevästä ja häpeilemättömästä” mustasta huumoristaan ja ”suomalaisen vaikenevan miehen tuskan” kuvaamisesta. Tyyliltään sitä on verrattu Hunter S. Thompsonin ja Charles Bukowskin tuotantoon. Romaani sijoittui viidenneksi kirjabloggaajien Blogistanian Finlandia 2014 -kilpailussa.
Noin vuosi "Marraksen" jälkeen ilmestyi Matti Riekin tietokirja "".
Toivo Laitinen

Toivo Vilho Kultimo Laitinen (25. marraskuuta 1905 Suomussalmi – 24. marraskuuta 1977 Helsinki) oli suomalainen pappi, teologian tohtori. Hän oli puolustusvoimien kenttäpiispa vuosina 1956–1968.
Laitinen vihittiin papiksi vuonna 1928 ja hän väitteli teologian tohtoriksi 1953. Hän toimi rajaseutupappina Kuusamossa ja vuosina 1935–1943 Puolangan kirkkoherrana. Vuosina 1943–1956 hän oli Suomen Kirkon Seurakuntatyön Keskusliiton pääsihteerinä. Laitinen osallistui talvisotaan upseerina ja oli jatkosodan aikana Kainuun ilmasuojelualuepäällikkönä sekä Itä-Karjalan miehityshallinnon tehtävissä. Hänet ylennettiin vuonna 1967 reservin majuriksi. Hän oli muun muassa Rajaseutuliiton, Agricola-seuran ja "Kotimaa"-lehden toimitusneuvoston puheenjohtaja.
Toivo Laitisen poika oli juristi, diplomaatti ja pankinjohtaja Paavo Laitinen.
Ernst Ossian Soravuo

Ernst Ossian Soravuo, sukunimi vuoteen 1926 "Sandström" (3. joulukuuta 1904 Viipuri – 2. lokakuuta 1994 Helsinki) oli suomalainen diplomaatti.
Soravuon vanhemmat olivat agronomi Oskar Ernst Sandström (1867–1926) ja Hulda Katarina Hinkula (1870–1945). Hän pääsi ylioppilaaksi 1924 ja opiskeli Helsingin yliopistossa valmistuen filosofian kandidaatiksi 1929 ja maisteriksi 1932. Soravuo opiskeli myös Geneven yliopistossa 1925 ja teki opintomatkan Ranskaan ja Espanjaan 1927–1928.
Soravuo oli ulkoasiainhallinnon palveluksessa vuodesta 1929 alkaen. Hän oli avustajana Buenos Airesin lähetystössä 1929–1931 ja Berliinin lähetystössä 1931–1932 sekä ulkoasiainministerin avustajana 1932–1933. Hän toimi jaostosihteerinä 1933–1935, lähetystösihteerinä Pariisissa 1935–1939, lähetystöneuvoksena Tukholmassa 1939–1942, ulkoasiainministeriön jaostopäällikkönä 1942–1944 ja lähetystöneuvoksena Berliinissä 1944. Hän oli Suomen edustajana Kansainvälisessä siviili-ilmailujärjestön juridisessa alakomiteassa 1935-1939. Soravuo sai lähetystöneuvoksen arvon 1937.
Soravuo oli sitten ulkoasiainministeriössä 1944–1946 ja hoiti kauppapoliittisen osaston jaostopäällikön ja myöhemmin apulaisosastopäällikön tehtäviä. Hän oli lähettiläänä Buenos Airesissa 1947–1952, Santiagossa (Chile) 1948–1952, Montevideossa 1949–1952 sekä Lontoossa vuodesta 1952.
Soravuo oli naimisissa vuodesta 1934 ekonomi Elsa Annikki Waldénin kanssa.
Guillaume Gélinas

Guillaume Gélinas (s. 14. kesäkuuta 1993) on kanadalainen jääkiekkoilija, joka pelaa Minnesota Wildin organisaatiossa. 
Varaamaton Gelinas pelasi kaudesta 2009–2010 kauteen 2013–2014 asti QMJHL-joukkue Val-d'Or Foreursissa. Viimeisellä kaudellaan joukkueessa hän tuli palkituksi vuoden parhaalle puolustajalle annettavalla Emile Bouchard Trophylla.
Gelinas teki heinäkuussa 2014 kolmen vuoden tulokassopimuksen Minnesota Wildin kanssa. Hän on sen jälkeen pelannut useita kausia AHL-joukkue Iowa Wildin riveissä.
Gustav Olofsson

Gustav Olofsson (s. 1. joulukuuta 1994) on ruotsalainen jääkiekkoilija, joka pelaa Seattle Krakenin organisaatiossa. Hän on Minnesotan toisen kierroksen varaus .
Olofsson pelasi Ruotsin joukkueessa vuoden 2014 nuorten maailmanmestaruuskilpailuissa, joissa oli joukkueensa puolustajista paras pistemies.
24. maaliskuuta 2014 yhden NCAA:ssa Colorado Collegessa pelatun kauden jälkeen Olofsson siirtyi Minnesota Wildiin kolmivuotisella kauden 2014–2015 alussa voimaan alkavalla tulokassopimuksella. Hän aloitti ammattilaisuransa Minnesotan farmijoukkue Iowa Wildissa.
Tyler Graovac

Tyler Graovac (s. 27. huhtikuuta 1993) on kanadalainen jääkiekkoilija, joka pelaa KHL-joukkue Admiral Vladivostokissa. Hän on Minnesota Wildin seitsemännen kierroksen varaus .
Pelaajaura.
Graovac pelasi neljän kauden ajan OHL:ssä Ottawa 67’sin ja Belleville Bullsin riveissä. Hän pelasi 228 ottelua ja teki niissä 58 maalia sekä sai 72 syöttöpistettä ja istui 76 minuuttia jäähyllä. Viimeisellä kaudellaan hänet palkittiin liigan urheilijamaisimmalle pelaajalle annettavalla William Hanley Trophylla. Kaudella 2012–2013 hänet palkittiin CHL:n vuoden urheilijana.
2. huhtikuuta 2013 Minnesota Wild kiinnitti Graovacin kolmen vuoden tulokassopimuksella. 
Kaudella 2014–2015, toisella ammattilaiskaudellaan Graovac debytoi NHL:ssä Minnesotan paidassa 29. joulukuuta 2014 Winnipeg Jetsiä vastaan.
Heinäkuussa 2019 Graovac teki vapaana agenttina yksivuotisen sopimuksen Vancouver Canucksin kanssa. Joulukuussa 2020 Graovac teki Canucksin kanssa yksivuotisen jatkosopimuksen.
Sandy Powell

Sandy Powell OBE (s. 7. huhtikuuta 1960 Lontoo) on englantilainen puvustaja ja pukusuunnittelija. Hän on voittanut parhaan puvustuksen Oscar-palkinnon kolme kertaa: vuonna 1999 elokuvasta "Rakastunut Shakespeare", vuonna 2005 elokuvasta "Lentäjä" ja vuonna 2010 elokuvasta "Nuori Victoria". 
Sandy Powell on pukusuunnittelija Anthony Powellin serkku.
Ayman Al-Hagri

Ayman Salah Al-Hagri (; s. 3. helmikuuta 1993 Ibb) on jemeniläinen jalkapalloilija, pelipaikaltaan hyökkäävä keskikenttäpelaaja. Hän edustaa Bahrainin valioliigassa pelaavaa Al-Riffaa, ja on yksi harvoista ulkomailla ammatikseen pelaavista jemeniläispelaajista.
A-maajoukkuedebyyttinsä Jemenin maajoukkueessa Al-Hagri teki vuonna 2011.
Sanna Pussinen

Sanna Pussinen (s. 23. lokakuuta 1967) on suomalainen aktiiviuransa lopettanut koripalloilija.
Vaajakosken Terän kasvatti Pussinen edusti Tampereen Pyrintöä koko naisten SM-sarjauransa ajan, neljä kautta vuosina 1982–1986. Vuosina 1983, 1984 ja 1986 Pyrintö voitti Suomen mestaruuden ja vuonna 1983 Suomen cupin. Pussinen pelasi kaksi A- ja kaksi B-nuorten maaottelua.
Valentin Soine

Karl Valentin Soine (sukunimi vuoteen 1909 "Englund"; 26. kesäkuuta 1902 Helsinki – 24. marraskuuta 1996 Helsinki) oli suomalainen hallitusneuvos ja vankeinhoitolaitoksen ylijohtaja.
Soineen vanhemmat olivat kauppias Kaarlo Ilmari Soine ja Hilma Josefina Joki. Hän pääsi ylioppilaaksi 1922 ja opiskeli Helsingin yliopistossa suorittaen yleisen oikeustutkinnon 1930. Soine sai varatuomarin arvon 1933. Hän oli opiskeluaikanaan 1920-luvulla Helsingin poliisilaitoksen palveluksessa rahoittaakseen opintojaan.
Soine toimi Heinäveden piirin nimismiehenä vuodesta 1931, jolloin hän muun muassa tutki Lapuan liikkeen murhaaman sosialidemokraatin Onni Happosen tapausta. Myöhemmin hän oli Mikkelin läänin poliisitarkastajana vuodesta 1935, liikkuvan poliisin komentajana vuodesta 1944 ja vankeinhoitolaitoksen ylijohtajana ja oikeusministeriön hallitusneuvoksena 1946–1969. Soineen johtajakaudella otettiin käyttöön työsiirtolajärjestelmä, aloitettiin vankeinhoidon työntekijöiden koulutus sekä lisättiin ehdollisten vankeusrangaistusten käyttöä.
Soine oli Suomen valtion edustajana kansainvälisissä rikosoikeus- ja vankeinhoitokomissiossa 1946–1951, kansainvälisessä rikosoikeus- ja vankeinhoitosäätiössä vuodesta 1951 sekä YK:n rikollisuuden vastustamista ja vankeinhoitoa käsittelevässä Euroopan alueen neuvotteluryhmässä vuodesta 1951 alkaen.
Soine oli naimisissa vuodesta 1929 Toini-Tellervo Kotirannan kanssa.
Katriina Latosaari

Katriina Latosaari (s. 11. maaliskuuta 1974) on suomalainen aktiiviuransa lopettanut koripalloilija.
Latosaari edusti pääsarjassa kasvattajaseuraansa Tampereen Pyrintöä vuosina 1993–1996. Lisäksi hän kuului yhden ottelun kokoonpanoon kaudella 1990–1991. Latosaari pelasi A-nuorten, 20-vuotiaiden ja 22-vuotiaiden maajoukkueissa.
Jami Hyttinen

Jarmo ”Jami” Johannes Hyttinen (s. 24. elokuuta 1956 Helsinki) on suomalainen näyttelijä ja käsikirjoittaja. Hän on yksi helsinkiläisen Stella Polaris -improvisaatioteatteriryhmän perustajäsenistä. Stella Polaris -esitysten sekä elokuva- ja televisioroolien lisäksi Hyttinen on näytellyt muun muassa Espoon teatterissa, Jyväskylän kaupunginteatterissa, Lahden kaupunginteatterissa ja Kajaanin kaupunginteatterissa.
Hyttisen veli oli edesmennyt näyttelijä Harri Hyttinen. Hänen veljentyttärensä on näyttelijä Elsa Saisio.
Jaakko Mustakallio

Jaakko Einari Mustakallio (s. 17. heinäkuuta 1987 Tampere) on tamperelainen vihreiden poliitikko, Tampereen kaupunginhallituksen varapuheenjohtaja ja Suomen Lähijunat Oy:n varatoimitusjohtaja.
Mustakallio on ollut Tampereen kaupunginvaltuuston jäsen vuodesta 2012. Hän on aiemmin toiminut 2016-2017 Vihreiden nuorten ja opiskelijoiden liiton puheenjohtajana sekä vihreiden eduskuntaryhmän puheenjohtajan, kansanedustaja Outi Alanko-Kahiluodon eduskunta-avustajana.
Mustakallio nimitettiin Suomen Lähijunat Oy:n varatoimitusjohtajaksi syksyllä 2023.
Koulutus ja työura.
Mustakallio kävi ensin Tampereen steinerkoulua ja siirtyi Tampereen yhteiskoulun lukioon. Varusmiespalveluksen hän suoritti Helsingin ilmatorjuntarykmentissä sotilasarvolla reservin vänrikki. Mustakallio ylennettiin vuonna 2018 reservin luutnantiksi. Mustakallio on valmistunut Tampereen yliopistosta kauppatieteiden maisteriksi keväällä 2015, ja hänen pro gradu -tutkielmansa käsitteli suomalaisen terveydenhuollon rahoituksen tulevaisuutta.
Mustakallio toimi vuosina 2012–2017 Opiskelijan Tampere ry:n toiminnanjohtaja. Vuonna 2017 Mustakallio siirtyi vihreiden kansanedustajan ja silloisen eduskuntaryhmän puheenjohtajan Outi Alanko-Kahiluodon eduskunta-avustajaksi. Vuonna 2018 Mustakallio jätti eduskunta-avustajan tehtävät ja siirtyi viestintätoimisto Ellun Kanoihin, jossa hän toimii johtavana asiantuntijana muun muassa vastuullisuus- ja ympäristöteemoissa. 
Aiemmin Mustakallio on toiminut muun muassa kehitysvammaisten avustajana. Vuonna 2010 Mustakallio oli Tampereen yliopiston ylioppilaskunnan hallituksen jäsen.
Poliittinen ura.
Mustakallion puoluepoliittinen ura alkoi, kun hän asettui Tampereella Vihreiden ehdokkaaksi vuoden 2012 kuntavaaleissa ja hänet valittiin kaupunginvaltuustoon 500 äänellä. Mustakallio uusi kuntavaaleissa 2017 valtuustopaikkansa, hän sai 1197 ääntä. 
Marraskuussa 2015 Mustakallio valittiin toiseksi Vihreiden nuorten ja opiskelijoiden liiton kahdesta puheenjohtajasta vuosiksi 2016–2017.
Mustakallio toimi aiemmin Tampereen kaupunginhallituksen varapuheenjohtajana, sekä hetken aikaa Pirkanmaan sairaanhoitopiirin sekä Tampereen ammattikorkeakoulun hallituksien jäsenenä. Vuodet 2013–2015 Mustakallio toimi valtakunnan politiikassa vihreiden talouspoliittisen työryhmän puheenjohtajana sekä puoluevaltuuskunnan jäsenenä. Mustakallio oli myös Tampereen ammattikorkeakoulun (TAMK) hallituksen jäsen. Nykyisin Mustakallio on Tampereen kaupunginvaltuuston 2. varapuheenjohtaja.
Yksityiselämä.
Vuodesta 2019 lähtien Mustakallio on seurustellut kansanedustaja Alviina Alametsän kanssa, he menivät naimisiin vuonna 2023 ja saivat tyttölapsen kesäkuussa 2025.
Catherine Martin

Catherine Martin (s. 26. tammikuuta 1965 Sydney, Australia) on australialainen pukusuunnittelija, lavastaja ja elokuvatuottaja. 
Hän on eniten Oscareita voittanut australialainen henkilö. Hänet on palkittu kahdella Oscarilla elokuvasta "Moulin Rouge!" sekä kahdella Oscarilla elokuvasta "The Great Gatsby – Kultahattu". Lisäksi hän on voittanut viisi Bafta-palkintoa ja Tony-palkinnon.
Peter Wallenberg (vanhempi)

Peter "Pirre" Wallenberg (29. toukokuuta 1926 Tukholma, Ruotsi – 19. tammikuuta 2015 Tukholman lääni) oli ruotsalainen yritysjohtaja, joka toimi teollisuudessa ja rahoitusalalla. Hänestä tuli konsernin johtaja hänen isänsä kuoltua 1982. Hän Wallenberg-säätiön puheenjohtaja lähes kuolemaansa saakka. Hän oli oikeustieteen kandidaatti, Tukholman yliopiston kunniatohtori ja Investorin kunniapuheenjohtaja.
Tausta.
Wallenberg kuului Wallenbergien pankkisukuun, jonka juuret ovat Itä-Götanmaalla. Hänen vanhempansa olivat Marcus Wallenberg nuorempi, (1899–1982) ja Dorothy Mackay.
Aki Palsanmäki

Aki Kristian Palsanmäki (s. 15. marraskuuta 1969) on suomalainen huutokauppias. Hän on tullut tunnetuksi Jim-kanavalla ja Nelosella esitettävästä "Suomen huutokauppakeisari" -ohjelmasta. Palsanmäki pitää huutokauppaa Hirvaskankaalla, Uuraisilla yhdessä vaimonsa kanssa. Siellä heitä auttaa myös heidän itseoppinut apulaisensa Markku Saukko. Aki Palsanmäki peri huutokauppahallin heinäkuussa 2006 kuolleelta isältään Lauri Palsanmäeltä, joka oli perustanut yrityksen vuonna 1987.
Aki Palsanmäki palkittiin vuoden 2014 parhaan esiintyjän Kultaisella Venlalla tammikuussa 2015 järjestetyssä gaalassa. Palkinnon saaja valittiin yleisöäänestyksellä. Vuonna 2024 Uuraisten Vuoden yrittäjäksi valittiin Hirvaskankaan Kauppahuone Oy ja sen yrittäjät Aki ja Heli Palsanmäki. Valinnan teki Uuraisten Yrittäjät ry.
Yksityiselämä.
Palsanmäki on nuoruudestaan asti kärsinyt silmäsairaudesta, joka on vahingoittanut hänen vasemman silmänsä pupillin lihasta niin, ettei se enää säätele valoa. Tästä johtuen Palsanmäen silmä näyttää erilaiselta erityisesti kirkkaassa valossa.
Palsanmäki on naimisissa Heli Palsanmäen (s. 1978) kanssa. Heli Palsanmäellä todettiin syöpä alkuvuodesta 2022, josta hän parantui kuusi kuukautta myöhemmin. Lokakuussa 2024 Aki Palsanmäen kerrottiin sairastavan keuhkosyöpää.
KDM Birkholm (A541)

KDM Birkholm (runkonumero A541) on Tanskan kuninkaallisen laivaston Holm-luokan tutkimusalus.
Valmistus.
Alus tilattiin Skagenista Danish Yacht A/S:ltä. Se laskettiin vesille 10. joulukuuta 2005 ja valmistui 27. tammikuuta 2006. Alus kastettiin 10. huhtikuuta Korsörin laivastotukikohdassa.
Palvelus.
Alus oli palveluksessa 2015.
Kari T. Ahonen

Kari Tapani Ahonen (s. 6. toukokuuta 1946 Elimäki) on suomalainen kanslianeuvos, joka toimi edus­kunnan hallintojohtajana vuosina 1987−2010.
Ahosen virkaura jaksottui kolmeen osaan: vuosina 1965–1980 verohallinnossa, viimeksi Vero­hallituksen toimistopäällikkönä. Vuosina 1980–1987 Ahonen oli yhteiskunnallisissa tehtävissä Suomen kaupunki­liiton veroasiainsihteerinä, ministerin poliittisena sihteerinä valtiovarainministeriössä Mauno Koiviston II ja Kalevi Sorsan III hallituksen aikana sekä SDP:n eduskuntaryhmän lainsäädäntösihteerinä ja ryhmäsihteerinä. Vuosina 1987–2010 hän oli eduskunnan hallintojohtajana.
Ahonen on toiminut verolautakunnan valtion- ja kunnanasiamiehenä, keskusverolautakunnan sihteerinä ja varajäsenenä, yleishyödyllisten yhteisöjen veronhuojennuslautakunnan sihteerinä ja jäsenenä, Uudenmaan lääninverolautakunnan jäsenenä ja varapuheenjohtajana sekä osallistunut monien verotusta kehittäneiden toimikuntien työhön. Helsingin kaupungin tilintarkastajana hän oli vuosina 1985–1996, puheenjohtajana vuosina 1989–1996 ja käräjä­oikeuden lauta­miehenä vuosina 1997–2001. Urheilun oikeusturvalautakunnan jäsenenä hän oli vuosina 1991−2003. Kallion seurakuntaneuvoston jäsenenä hän oli vuosina 2011−2015.
Ahonen on koulutukseltaan varatuomari (1978), oikeustieteen kandidaatti (1975), hallintonotaari (1970), merkonomi (1965) ja reservin kapteeni (1988).
Ahonen on julkaissut artikkeleita "Lakimies"- ja "Verotus"-lehdissä sekä "Suomen Kunnallis­lehdessä".
Kari T. Ahoselle myönnettiin kanslianeuvoksen arvonimi vuonna 2013.
Dimas

Dimas Manuel Marques Teixeira eli Dimas (s. 16. helmikuuta 1969 Johannesburg, Etelä-Afrikka) on portugalilainen entinen jalkapalloilija, pelipaikaltaan vasen laitapuolustaja.
Dimas pelasi Portugalin Primeira Ligassa yhteensä 188 ottelua edustaen Académica de Coimbraa, Estrela da Amadoraa, Vitóriaa, Benficaa ja Sporting Clube de Portugalia. Hän voitti Portugalin cupin Benficassa kaudella 1995–1996. Lisäksi Dimas pelasi pääsarjatasolla Italian Serie A:n Juventuksessa 39 ottelua, Turkin Superliigan Fenerbahçessa 24 ottelua, Belgian Eerste klassen Standard Liègessä 13 ottelua ja Ranskan Ligue 1:n Olympique de Marseillessa viisi ottelua. Juventuksessa hän voitti kaksi peräkkäistä Italian-mestaruutta kausina 1996–1997 ja 1997–1998.
Portugalin maajoukkueessa Dimas pelasi 44 ottelua vuosina 1995–2002. Hän oli mukana EM-kisoissa 1996 ja 2000.
Kalle Salonen

Kalle Salonen on suomalainen groovejazzmuusikko, jonka pääinstrumentti on Hammond-sähköurut. Hän on julkaissut pari soololevyä ja isännöinyt Hammond-klubia Bar Loosessa Helsingissä. Salonen on myös toiminut radioshowurkurina Radio Helsingissä. Oman yhtyeensä lisäksi Salonen on esiintynyt muun muassa Jukka Gustavsonin, Marzi Nymanin, Pepe Willbergin, Marko Haaviston, Hannu Pikkaraisen, Teuvo Merkkiniemen, Pekka Gröhnin, Janne Salosen, Antero Prihan ja Panu Syrjäsen kanssa. 
Kehitysvammaiselle Saloselle on myönnetty Kynnys ry:n Vimma-kulttuuripalkinto. Salonen soittaa myös kirkkourkuja ja pianoa.
Kosmetiikka- ja hygieniateollisuus ry

Kosmetiikka- ja hygieniateollisuus ry (ent. Teknokemian Yhdistys ry) (, ) on kosmetiikka- ja pesuaineteollisuuden elinkeinopoliittinen edunvalvontajärjestö. Yhdistys edustaa alan valmistaja- ja maahantuontiyrityksiä. Kosmetiikka- ja hygieniateollisuus ry on Kemianteollisuus ry:n jäsenjärjestö. Yhdistyksen toimisto sijaitsee Helsingissä osoitteessa Eteläranta 10.
Toiminta.
Kosmetiikka- ja hygieniateollisuuden tehtävä on vaikuttaa alaa koskevaan lainsäädäntöön sekä osallistua siihen liittyvään keskusteluun. 
Yhdistyksellä on 57 jäsenyritystä (13.10.2020), joiden yhteinen osuus koko alan myynnistä Suomessa on noin 80 %:a. Ala tekee jatkuvaa kehitystyötä, jotta kuluttajien ja ammattikäyttäjien saatavilla olisi turvallisia ja yhä parempia tuotteita. Alan tuotteisiin kuuluvat kosmetiikka- ja hygieniavalmisteet sekä pesu- ja puhdistusaineet. Lisäksi alan tuotteita ovat muun muassa autojen hoito- ja huoltoaineet sekä kotitalouskäyttöön tarkoitetut torjunta-aineet.
Kosmetiikka- ja hygieniateollisuus ry:n hallituksen puheenjohtajana 23.4.2020 lähtien on Sari Rosin (Oy Transmeri Ab).
Yhdistyksen toiminta alkoi vuonna 1942, jolloin perustettiin Teknokemiallisten Tehtaiden Yhdistys (myöhemmin Teknokemian Teollisuusyhdistys). 1970-luvulla Teknokemian Teollisuusyhdistys ja maahantuontia edustava Teknokemian yrittäjien liitto yhdistivät toimintansa Teknokemian Yhdistykseksi. Nimi muuttui Kosmetiikka- ja hygieniateollisuus ry:ksi kesällä 2020.
Seesamikasvit

Seesamikasvit (Pedaliaceae) on kasviheimo koppisiemenisten Lamiales-lahkossa.
Tuntomerkit.
Seesamikasvit ovat yksi- tai monivuotisia ruohoja, joista eräät ovat varsisukkulentteja eli -mehikasveja, eräillä taas on turvonneet juuret. Heimossa on myös kausivihantia puita ja pensaita. Kasveissa on leveän pallomaisia tai tähtimäisiä, limaa erittäviä karvoja. Lehtiasento on vastakkainen, seesameilla ("Sesamum") kierteinen. Lehdet ovat hammaslaitaisia, liuskaisia tai ehyitä. Kukat ovat vastakohtaisia ja sijaitsevat tavallisesti lehtien hangoissa, joskus pikkuviuhkoista koostuvissa kukinnoissa. Kukkaperän tyvellä on tavallisesti mesirauhaspari, joka on muuntuneita kukkia. Teriö on joskus kannuksellinen. Heteenponsien puolikkaat ovat enemmän tai vähemmän peräkkäisiä ja suorassa kulmassa palhoon nähden. Kukassa on tavallisesti yksi joutohede. Yhdislehtinen ja kehänpäällinen sikiäin koostuu kahdesta, kolmesta tai neljästä emilehdestä ja on valeväliseinien jakama. Luotti on kaksi- ja leveäliuskainen, usein sensitiivinen. Sikiäimessä on aksiletyyppisessä istukassa vähintään neljä siemenaihetta, usein niitä on paljon. Hedelmässä on usein koukkumaisia tai muunlaisia ulokkeita, jotka tarttuvat eläinten karvoihin; joskus hedelmä on lohkohedelmä tai pähkinä, joskus tuulilevintäinen. Siemenet voivat olla siivellisiä, ja niissä on niukka endospermi. Sirkkalehdet sisältävät rasvaa ja amyloidia.
Levinneisyys.
Heimo kasvaa Vanhassa maailmassa, enimmäkseen tropiikissa ja rannikoilla tai kuivilla alueilla.
Luokittelu.
Seesamikasvien heimossa on 14 sukua ja 70 lajia. Suurimmat suvut ovat seesamit ("Sesamum", 19 lajia) ja "Pterodiscus" (13 lajia).
Suvut.
Suvut:
Maximilian Beister

Maximilian Beister (s. 6. syyskuuta 1990 Göttingen, Saksa) on saksalainen jalkapalloilija, joka edustaa Saksan 3. Ligassa pelaavaa FC Ingolstadt 04:ta.
Beister aloitti uransa Hamburger SV:n junioreissa. 
Beister on kärsinyt pahoista loukkaantumisista. Tammikuussa 2014 hän sai harjoitusleirillä polven nivelsiteiden repeämän, jonka vuoksi hän oli poissa koko kevätkauden 2014. Syksyllä 2014 häneltä leikattiin polven nivelkierukka, minkä vuoksi häneltä jäi välistä 13 peliä.
Beilinsonin regulaattori

Matematiikassa Beilinsonin regulaattori, nimetty Alexander Beilinsonin mukaan, on Chernluokkakuvaus algebrallisesta K-teoriasta Delignekohomologiaan:
formula_1
Tässä "X" voi esimerkiksi olla kompleksinen sileä projektiivinen varisto. Beilinsonin regulaattori esiintyy Beilinsonin konjektuurissa L-funktioista.
"Dirichlet'n regulaattorikuvaus", jota käytetään Dirichlet'n yksikkölauseen todistuksessa, lukukunnan "F" kokonaislukujen renkaalle formula_2 
formula_3
on erikoistapaus Beilinsonin regulaattorista.
Martyniaceae

Martyniaceae on kasviheimo koppisiemenisten Lamiales-lahkossa.
Tuntomerkit.
Heimon kasvit ovat tavallisesti yksivuotisia ruohoja, joiden juuret ovat usein mukulamaisia; toisinaan kasvit ovat monivuotisruohoja tai puuvartisia. Kasvit ovat tahmean ja pitkän karvoituksen peittämiä. Lehdet ovat vastakkaisesti tai kierteisesti, laidoiltaan hampaisia. Kukat ovat kookkaita ja vastakohtaisia. Verhiö on tavallisesti yhdislehtinen. Heteenponnen lokerositeessä on kärkirauhanen. Kukassa on ainakin yksi joutohede. Kehänpäällisessä sikiäimessä on T:n muotoiset laitaistukat, joiden päässä siemenaiheet sijaitsevat. Luotti on kaksiliuskainen ja sensitiivinen. Hedelmä on tyypillisesti omalaatuisen näköinen kota, jonka kärjessä on koukkumainen ulokepari. Hedelmäseinän ulko-osa on vaihtelevassa määrässä mehevä, sen sisäosa puutunut ja piikkinen, mikä paljastuu, kun ulko-osa putoaa pois. Siemenet ovat isoja.
Levinneisyys.
Heimon kasvit kasvavat melko hajallaan enimmäkseen trooppisessa ja subtrooppisessa Amerikassa.
Luokittelu.
Heimossa on viisi sukua, joissa on yhteensä 16 lajia; niistä kymmenen kuuluu norsunkärsien ("Proboscidea") sukuun.
Suvut.
Suvut:
Colleen Atwood

Colleen Atwood (s. 25. syyskuuta 1948 Yakima, Washington, Yhdysvallat) on yhdysvaltalainen pukusuunnittelija. Hän on voittanut parhaan puvustuksen Oscar-palkinnon neljä kertaa elokuvista "Chicago" (2002), "Geishan muistelmat" (2005), "Liisa Ihmemaassa" (2010) ja "Ihmeotukset ja niiden olinpaikat" (2016). Lisäksi hän on saanut yhdeksän saman kategorian Oscar-ehdokkuutta. 
Atwood on myös voittanut kolme kertaa parhaan puvustuksen Bafta-palkinnon elokuvista "Päätön ratsumies" (1999), "Geishan muistelmat" (2005) ja "Liisa Ihmemaassa" (2010).
Atwood on tehnyt useasti yhteistyötä elokuvaohjaajien Tim Burtonin, Rob Marshallin ja Jonathan Demmen kanssa.
Emma-gaala 2015

Vuoden 2015 Emma-gaala järjestettiin Barona-areenalla 27. helmikuuta 2015. Gaalassa jaettiin vuoden 2014 Emma-palkinnot menestyneimmille artisteille ja musiikkialan ammattilaisille. Gaalan juonsi Elina Kottonen ja se esitettiin suorana MTV3-kanavalla. Gaalassa esiintyivät Isac Elliot, Haloo Helsinki!, Robin, JVG, Stam1na, Kasmir, Janna sekä Kaija Koo.
Voittajat ja ehdokkaat.
Yleisöäänestykset
KDM Fyrholm (A542)

KDM Fyrholm (runkonumero A542) on Tanskan kuninkaallisen laivaston Holm-luokan tutkimusalus.
Valmistus.
Alus tilattiin Skagenista Danish Yacht A/S:ltä. Se laskettiin vesille 5. elokuuta 2006 ja valmistui saman vuoden lopulla 21. joulukuuta.
Palvelus.
Alus oli palveluksessa 2015.
1,4-dikloori-2-nitrobentseeni

1,4-dikloori-2-nitrobentseeni eli 2,5-dikloorinitrobentseeni (C6H3Cl2NO2) on orgaaninen yhdiste ja bentseenin kloorattu ja nitrattu johdannainen. Yhdistettä käytetään väriaineiden valmistukseen.
Ominaisuudet.
1,4-dikloori-2-nitrobentseeni on huoneenlämpötilassa vaaleankeltaista kiteistä ainetta. Yhdiste ei liukene veteen, mutta liukenee kuumaan etanoliin, dietyylieetteriin, bentseeniin ja kloorattuihin liuottimiin. 1,4-dikloori-2-nitrobentseenin 1-asemassa sijaitseva klooriatomi on orto-asemassa nitroryhmään nähden ja voi tämän vuoksi korvautua nukleofiilisellaa aromaattisella substituutiolla muilla nukleofiileilla kuten hydroksidi-ionilla tai ammoniakilla. 
Valmistus ja käyttö.
1,4-dikloori-2-nitrobentseeniä valmistetaan nitraamalla p-Diklooribentseeniä väkevien typpi- ja rikkihappojen seoksella 35–65 °C:n lämpötilassa.
1,4-dikloori-2-nitrobentseeniä käytetään pääasiassa atsovärien ja niiden valmistuksessa käytetävien aminojohdannaisten valmistamiseen. Sitä käytetään antibakteeristen aineiden, kuten triklosaanin ja lääkkeiden kuten klotsapiinin ja domperidonin valmistamiseen.
Cangrande I della Scala

Cangrande I della Scala (9. maaliskuuta 1291 – 22. heinäkuuta 1329) oli italialainen ylimys ja Veronaa vuosina 1277–1387 hallinneen della Scalan suvun tunnetuin jäsen. Nykyisin hänet tunnetaan varsinkin Dante Alighierin suojelijana. Omana aikanaan häntä arvostettiin soturina ja yksinvaltiaana. Valtakautensa aikana hän hallitsi myös naapurikaupunkivaltioita, kuten Vicenzaa, Padovaa ja Trevisoa, ja häntä pidettiin Pohjois-Italian Ghibelliinit-ryhmittymän johtajana.
Kuolema.
Cangrande kuoli ankaraan vatsatautiin, jonka syyksi paljastui vuonna 2015 myrkytys eikä saastunut vesi, kuten aiemmin on oletettu. Kuolemaa epäiltiin jo heti tuoreeltaan myrkytykseksi, mutta sen osoittamiseksi ei ollut keinoja. Nykyaikana tehdyssä ruumiinavauksessa elimistöstä löytyi runsaasti sormustinkukkaa, joka suurina määrinä aiheuttaa kuoleman. Kun Santa Maria Antiquan kirkossa oleva hauta avattiin, ruumiinavauksessa todettiin suhteellisen nuori mies muutenkin varsin huonokuntoiseksi: keuhkot olivat mustana noesta, merkkejä alkavasta reumasta löytyi, samoin maksakirroosista, kroonisesta poskiontelontulehduksesta ja mahdollisesti tuberkuloosistakin. Myrkyttäjä on saattanut olla hänen kunnianhimoinen seuraajansa Mastino II
Henkitorven tulehdus

Henkitorven tulehdus eli trakeiitti on tulehdustila keskimmäisessä osassa keuhkoputkea (henkitorvi), jonka oireisiin lukeutuu muun muassa yskä, korkea kuume, ja kipeä kurkku.Yleinen aiheuttaja on "Staphylococcus aureus", muita mahdollisia aiheuttajia ovat "Streptococcus pneumoniae", "Haemophilus influenzae" ja "Moraxella catarrhalis". Usein aiheuttajana on useampi mikrobi. Hoitona käytetään antibiootteja, lisäksi voidaan joutua laittamaan intubaatioputki hengityksen helpottamiseksi. Bakteerisen muodon vuosittainen esiintyvyys on 0,1 tapausta per 100 000 lasta.
Curt Gogol

Curt Gogol (s. 21. syyskuuta 1991) on kanadalainen jääkiekkoilija, joka pelaa kaudella 2018–2019 ECHL-liigan Allen Americansissa.
Pelaajaura.
Gogol pelasi junioriuransa WHL-liigan Kelowna Rocketsissa. Syyskuussa 2010 hän teki varaamattomana pelaajana kaksisuuntaisen sopimuksen San Jose Sharksin kanssa. Gogol liittyi San Josen farmijoukkueeseen AHL-liigan Worcester Sharksiin kaudella 2011–2012. San Jose kauppasi Gogolin kaudella 2013–2014 Minnesota Wildiin vaihdossa Chad Rauhun. Gogol liittyi Minnesotan farmiin Iowa Starsiin. Hänet siirrettiin kauden 2014–2015 aikana ECHL-liigan Alaska Acesiin.
Seuraavat kolme kautta Gogol pelasi ECHL-liigassa. Hän kävi pelaamassa yhden ottelun Venäjän toisella sarjatasolla VHL-liigassa lokakuussa 2017. Kauden 2018–2019 Gogol aloitti Ruotsin kolmannelta sarjatasolta, vaihtoi pian Norjan pääsarjassa pelaavaan Manglerud Stariin, mutta palasi jo marraskuussa ECHL-liigaan.
Kurtis Gabriel

Kurtis Gabriel (s. 20. huhtikuuta 1993) on kanadalainen jääkiekkoilija, joka pelaa Chicago Blackhawksin organisaatiossa. Hän on Minnesotan kolmannen kierroksen varaus . 
Pelaajaura.
Gabriel pelasi neljän kauden ajan vuosina 2010–2014 OHL-joukkue Owen Sound Attackissa. Varaamaton Gabriel kutsuttiin harjoitusleirille ja hän teki sisääntulonsa Owen Sound Attackissa vuonna 2010. Ensimmäisen OHL-kautensa jälkeen Gabriel jäi vielä varaamattomaksi. Vuonna 2011 hän esiintyi Phoenix Coyotesin tulokasleirillä. 
3. maaliskuuta 2014 Minnesota Wild kiinnitti Gabrielin kolmen vuoden mittaisella tulokassopimuksella. 
Heinäkuussa 2021 Gabriel solmi yksivuotisen ja arvoltaan 750,000 tuhannen dollarin sopimuksen Maple Leafsin kanssa.
Hot Girls (Lil’ Mon kappale)

”Hot Girls”, tunnetaan myös nimellä ”Hot Boys, Hot Girls” on yhdysvaltalaisartisti Lil' Mon kappale hänen julkaisematta jääneeltä "Syndicated: The Lil' Mo Hour"-studioalbumilta. Kappaleella vierailee entinen levy-yhtiötoveri Lil Wayne ja tuotannosta vastaa hänen työtoveri Bryan-Michael Cox. Singleen liittyvä remix-versio, jolla vierailee Fabolous julkaistiin DJ Envyn nauhoituksella "Ahead of the Game: The Final Chapter".
Kappalelista.
iTunes
12" vinyl
Dennis Robertson

Dennis Robertson (s. 24. toukokuuta 1991) on kanadalainen jääkiekkoilija.
Robertson on Toronto Maple Leafsin kuudennen kierroksen varaus . Maaliskuuta 2014 Carolina Hurricanes kiinnitti Robertsonin kahdeksi vuodeksi. Hän pelasi seuran farmijoukkuessa Charlotte Checkersissa kuusi kautta.
You’re Still the One

You're Still the One on kanadalaisen countrymuusikko Shania Twainin kappale. Se julkaistiin Twainin Come on Over -studioalbumin kolmantena countrysinglenä tammikuussa 1998, samalla kun se oli ensimmäinen pop- ja kansainvälisillä markkinoilla julkaistu single. Single onnistui saavuttamaan Billboard Hot 100 -listan toisen sijan, joka teki siitä Twainin ensimmäisen kymmenen parhaan joukkoon päässeen singlen kyseisellä listalla. Vaikka kappale ei saavuttanut koskaan listan kärkeä, siitä tuli Twainin menestynein crossoversingle sekä yksi hänen menestyneimmistä singleistä countrymusiikkia soittavilla radiokanavilla. Kappaleen sanoittivat Twain ja Mutt Lange sekä tuotti Lange.
"You're Still the One" oli ehdokkaana neljälle palkinnolle Grammy-palkintogaalassa vuonna 1999, joista kahdessa se voitti. Se voitti kategorioissa "Paras countrykappale" ja "Paras naispääosan countrylauluesitys" sekä hävisi kategorioissa "Vuoden levytys" ja "Vuoden kappale" toiselle kanadalaiselle artistille, Celine Dionille joka voitti kappaleella "My Heart Will Go On".
Kappale sijoittui Billboard All-Time Hot 100 Top Songs-listan sijalle 66. Se oli VH1:n "100 Greatest Songs of the 90s".
Lambeth Walk

Lambeth walk on 1930-luvun loppuolella suosittu kepeä tanssi. Sen on saanut nimensä lontoolaisen kadun mukaan. Se on yksi vanhojenpäivän tansseista.
"The Lambeth Walk" oli Noel Gayn säveltämä kappale vuoden 1937 musikaalissa "Me and My Girl". Musikaalissa esitetyn kappaleen koreagrafia innoitti Lambeth Walk -tanssin. Teemu Grönberg levytti kappaleen Eine Laineen suomenkielisin sanoin vuonna 1938 nimellä "Lambeth Walk on nimi tään".
Lampila

Lampila on suomalainen sukunimi, joka on muun muassa seuraavilla henkilöillä:
Jimmy Durmaz

Jimmy Durmaz (aikaisemmin Jimmy Touma; s. 22. maaliskuuta 1989 Örebro) on ruotsalainen jalkapalloilija. Vasenjalkainen Durmaz on pelipaikaltaan laitahyökkääjä. Hän kuuluu Ruotsin jalkapallomaajoukkueeseen. Durmaz on assyrialaista alkuperää ja hänen sukunsa on kotoisin Turkista.
Seurajoukkueura.
Jimmy Touma siirtyi kasvattajaseurastaan BK Forwardista Malmö FF:ään heinäkuussa 2008 ja debytoi jo samassa kuussa Allsvenskanissa Hammarby IF:ää vastaan. Ennen kautta 2009 Touma vaihtoi sukunimensä Durmaziksi. Durmazin läpimurto tapahtui mestaruuteen päättyneellä kaudella 2010, jolloin hän pelasi 27 ottelussa. Kesällä 2012 Durmaz siirtyi Turkin Superliigan Gençlerbirliği SK:hon, jota hän edusti kahden kauden ajan pelaten 61 ottelua ja tehden 11 maalia. Elokuussa 2014 Durmaz siirtyi Turkista Kreikan Superliigan suurseuraan Olympiakos FC:hen, jonka paidassa hän debytoi Mestareiden liigassa.
Kesällä 2019 Durmaz siirtyi ranskalaisseura Toulousesta turkkilaiseen Galatasarayhin.
Maajoukkueura.
Ruotsia alle 21-vuotiaiden tasolla edustanut Durmaz debytoi Ruotsin jalkapallomaajoukkueessa helmikuussa 2011 ystävyysottelussa Kyprosta vastaan. Nykyisin hän kuuluu maajoukkueen vakiokasvoihin.
Robert L. Short

Robert L. Short (3. elokuuta 1932 Midland, Texas, Yhdysvallat – 6. heinäkuuta 2009 Little Rock, Arkansas, Yhdysvallat) oli yhdysvaltalainen presbyteeripastori, teologi ja tietokirjailija, joka kirjoitti populaarikulttuurin teologisista merkityksistä.
Short syntyi Texasissa vuonna 1932. Hän opiskeli koko ikänsä ja sai useita maisterin tutkintoja. Hän luennoi myös useassa paikassa. Short kirjotiti useita kirjoja, jotka tutkivat populaarikulttuurin teologisia merkityksiä. Tunnetuin Shortin kirjoista on hänen opiskeluaikanaan kirjoittamansa ja vuonna 1965 julkaistu "The Gospel According to Peanuts" (suomennettu nimillä "Tenavat totuuden tiellä" ja "Tenavien evankeliumi"), jossa hän esitteli Charles M. Schulzin "Tenavat"-sarjakuvasta löytämiään teologisia viestejä. Lisäksi hän kirjoitti muun muassa kirjat "The Gospel According to Dogs" (”Koirien evankeliumi”) ja "The Parables According to Dr. Seuss" (”Dr. Seussin sananlaskut”). Vuodesta 1991 alkaen Short toimi presbyteerisenä pastorina. Hän asui vuodesta 2001 Arkansasin Little Rockissa, jonne hän perusti oman kirkon.
Nick Baumgartner

Nick Baumgartner (s. 17. joulukuuta 1981 Iron River, Michigan) on yhdysvaltalainen lumilautailija, joka kilpailee lumilautakrossissa. Baumgartner on 183 senttimetriä pitkä ja painaa 91 kilogrammaa.
Baumgartner on osallistunut neljiin talviolympialaisiin vuosina 2010–2022. Henkilökohtaisessa kilpailussa hän sijoittui neljänneksi Pyeongchangissa 2018 ja kymmenenneksi Pekingissä 2022. Hän voitti Lindsey Jacobellisin kanssa kultaa sekajoukkueiden lumilautakrossissa Pekingin olympialaisissa 2022. Baumgartner on saavuttanut kaksi MM-pronssia lumilautakrossista, vuosilta 2009 ja 2015. Lisäksi hän on sijoittunut neljänneksi 2017, viidenneksi 2025, seitsemänneksi 2013 ja yhdeksänneksi 2023. Miesten joukkuekilpailussa hän voitti kultaa vuonna 2017.
Baumgartner on voittanut lumilautakrossin maailmancupin osakilpailun Lake Placidissa maaliskuussa 2008 ja Stonehamissa helmikuussa 2011. Lisäksi hän on sijoittunut viisi kertaa toiseksi ja kymmenen kertaa kolmanneksi. Hän sijoittui lumilautakrossin maailmancupissa kolmanneksi kaudella 2008−2009.
X Gamesista hänellä on kulta vuodelta 2011 ja hopea vuodelta 2012. 
Baumgartner ajaa myös off-road -autoja. Hän on kilpaillut vuodesta 2012 Pro Light -sarjassa. Vuonna 2011 hän voitti Traxxas TORC Seriesin vuoden tulokkaan palkinnon.